Hos Aalborg Lufthavn forventer man flere rejsende i uge 42 i år, end man oplevede i 2019.

Kufferterne ruller, mens pas og billetter tjekkes en ekstra gang. Mundbindene sidder, som var de aldrig forsvundet fra gadebilledet. Efterårsferien er i gang og i modsætning til sidste år er der rigtig god gang i rejseaktiviteterne. Aalborg Lufthavn forventer at efterårsferien bliver den travleste uge i halvandet år. Sol, varme og fri fra arbejde. Det er, hvad Susan Dvinge fra Hirtshals glæder sig til, da hun er ved at indtjekke sin bagage. Destinationen hedder Rhodos, og det er tiltrængt med et afbræk fra det danske efterårsvejr. -	Vi er i underskud på solkontoen, så det bliver godt, siger Susan Dvinge forventningsfuldt. En anden, der glæder sig over rejseaktiviteten, er direktør i Aalborg Lufthavn, Niels Hemmingsen. -	Det er fantastisk at se, folk vender tilbage. Det har vi set frem til i lang tid, siger han. Og det er ikke bare rejseaktiviteten, der får lufthavnsdirektøren til at klappe i hænderne. En anden ting han glæder sig over, er, at der er solgt flere flybilletter, end der var i efterårsferien 2019. -	Fra mandag ligger vi faktisk over 2019 niveauet, forklarer Niels Hemmingsen. Selvom begejstringen over den stigende flyaktivitet er stor, så understreger han, at det fortsat vil tage tid, før lufthavnstrafikken vender tilbage til normalen. For Susan Dvinge er der ingen tvivl om, at hun er klar til at lufte sit pas og drage mod varmere himmelstrøg. Opskriften på en god tur til Rhodos er klar. -	Shorts og en enkelt Ouzo, griner hun.